Diari Oficial de la Generalitat Valenciana


Sumari del DOGV 9621, del 20-06-2023 (2023/6863)

DECRET 8/2023, de 13 de juny, del president de la Generalitat, pel qual s'aproven les bases reguladores per a la concessió de subvencions destinades a promoure la protecció, el foment i el desenvolupament del patrimoni i la dinamització cultural, i l'adequació i la renovació de béns i espais municipals de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9621

Data del DOGV
:   20-06-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/6863


Data del document
:   13-06-2023

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * ajuda pública

DECRET 8/2023, de 13 de juny, del president de la Generalitat, pel qual s'aproven les bases reguladores per a la concessió de subvencions destinades a promoure la protecció, el foment i el desenvolupament del patrimoni i la dinamització cultural, i l'adequació i la renovació de béns i espais municipals de la Comunitat Valenciana. [2023/6863]  
ÍNDEX  
  
Preàmbul  
Capítol I. Disposicions generals  
Article 1. Objecte i àmbit d'aplicació  
Article 2. Entitats beneficiàries de les ajudes  
Article 3. Actuacions subvencionables  
Article 4. Obligacions de les entitats beneficiàries  
Capítol II. Procediment  
Article 5. Convocatòria  
Article 6. Ordenació i instrucció del procediment  
Article 7. Resolució de sol·licituds  
Article 8. Criteris de valoració  
Article 9. Resolució i publicació  
Capítol III. Disposicions de gestió econòmica i règim sancionador  
  
Article 10. Import màxim de la subvenció  
Article 11. Justificació  
Article 12. Procediment de pagament  
Article 13. Ampliació global de les ajudes  
Article 14. Pèrdua o minoració de la subvenció  
Article 15. Reintegrament de la subvenció  
Article 16. Compatibilitat amb altres subvencions  
Article 17. Pla de control  
Article 18. Règim sancionador  
Article 19. Transparència, subministrament d'informació i dades obertes  
Article 20. Règim jurídic en matèria de protecció de dades personals  
  
Disposició addicional  
Única. Repercussió pressupostària  
Disposicions finals  
Primera. Habilitació  
Segona. Entrada en vigor  
  
  
PREÀMBUL  
  
La Llei 7/1985, de 2 d'abril, reguladora de les bases del règim local, en l'apartat 1 de l'article 25, estableix que el municipi, per a la gestió dels seus interessos i en l'àmbit de les seues competències, pot promoure activitats i prestar els serveis públics que contribuïsquen a satisfer les necessitats i aspiracions de la comunitat veïnal. I l'apartat 2 de l'article 25 determina que el municipi exercirà en tot cas com a competències pròpies en els termes de la legislació de l'Estat i de les comunitats autònomes, en les matèries següents: «a) Urbanisme:[...] Protecció i gestió del patrimoni històric […] Conservació i rehabilitació de l'edificació».  
  
L'article 33 de la Llei 8/2010, de 23 de juny, de règim local de la Comunitat Valenciana, reitera l'atribució, com a pròpia, de la competència sobre les matèries esmentades.  
La Direcció General d'Administració Local és l'òrgan competent en la gestió de foment i de fons de la Generalitat destinats a les entitats locals, així com en la promoció d'accions en l'àmbit municipal que atorguen valor afegit a l'acció municipal, de conformitat amb el que es disposa en el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i en el Decret 169/2020, de 30 d'octubre, del Consell, d'aprovació del Reglament orgànic i funcional de la Presidència de la Generalitat, i, en tot cas, li correspon la gestió i execució de la política de la Generalitat en matèria d'administració local i la proposta normativa en el marc que disposa el títol VIII de l'Estatut d'Autonomia de la Comunitat Valenciana.  
Amb aquest decret s'estableixen les bases que tenen com a objecte regular els requisits i el procediment per a la concessió de subvencions destinades a promoure la protecció, el foment i el desenvolupament del patrimoni i la dinamització cultural, i l'adequació i la renovació de béns i espais municipals, en suport de les competències indicades, i en ell es compleix el que es disposa en l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant Llei 1/2015), relatiu a les bases reguladores de la concessió de subvencions.  
La Generalitat, en el marc de les actuacions de suport i foment a les entitats locals, instrumenta aquestes subvencions destinades a promoure la protecció, el foment i el desenvolupament del patrimoni i la dinamització cultural, i l'adequació i la renovació de béns i espais municipals de la Comunitat Valenciana, tot això d'acord amb els principis de la seguretat jurídica, objectivitat, transparència i eficiència, que regula l'article 129 de la Llei 39/2015, d'1 d'octubre, del procediment administratiu comú de les administracions públiques (d'ara en avant, Llei 39/2015), i així mateix d'acord amb els principis de lliure concurrència i de ple respecte a l'autonomia dels ens locals.  
  
Respecte dels principis de necessitat i eficàcia, la norma s'adequa a l'objectiu d'interés general, d'ampliar les subvencions de la Generalitat destinades a les entitats locals a fi que es desenvolupen accions en l'àmbit municipal que suposen un valor afegit a l'acció municipal.  
  
Igualment, la norma s'ajusta als principis de proporcionalitat i d'eficiència, ja que conté la regulació imprescindible per atendre els objectius que es pretenen assolir, i no es preveuen càrregues administratives innecessàries o accessòries per a les entitats locals a què va dirigida.  
  
El principi de seguretat jurídica també es compleix, atés que la norma s'ha elaborat de manera coherent amb la resta de l'ordenament jurídic, estatal i de la Unió Europea, amb la intenció de mantindre un marc normatiu estable, predictible, integrat i clar per a totes les entitats locals.  
Les subvencions a concedir d'acord amb les bases reguladores d'aquest decret, pel caràcter d'aquestes, no estan subjectes a la política de competència de la Unió Europea en matèria d'ajudes públiques i, per tant, no requereixen notificació a la Comissió Europea, per no reunir els requisits de l'article 107.1 del Tractat de Funcionament de la Unió Europea, ja que per raó de la qualitat de les entitats beneficiàries i de l'objecte de les subvencions, aquestes accions subvencionables, per ser activitats de caràcter no econòmic, no afecten la competència, ni els intercanvis comercials entre els estats membres i tampoc afavoreixen determinades empreses o produccions.  
Per tant, i en compliment del que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, el 4 d'abril de 2023 s'ha remés el projecte d'aquest decret a la Direcció General de Fons Europeus.  
Aquestes subvencions estan incloses en el Pla estratègic de subvencions de la Presidència de la Generalitat i els seus organismes públics para el període 2021-2023, aprovat per la Resolució de 26 de febrer de 2021, de la Presidència de la Generalitat (DOGV 9033, 03.03.2021), i modificat per les resolucions, de la Presidència de la Generalitat, de 28 de març de 2022 i de 14 de març de 2023. En ell es recullen, a més, els mètodes de control per a la comprovació del compliment de les obligacions inherents a l'atorgament de les subvencions, conforme al que es disposa en els articles 164 i 169.3 de la Llei 1/2015.  
Les subvenciones que s'instrumenten a través d'aquestes bases reguladores contribueixen de manera decisiva al compliment de l'objectiu estratègic de promoció i foment de l'activitat municipal i la suficiència financera de les entitats locals de l'àmbit territorial de la Comunitat Valenciana, atés que es proposa la realització d'inversions municipals que contribuïsquen a preservar el patrimoni cultural municipal i al sorgiment de l'activitat econòmica i la riquesa local que d'això es deduïsca, així com a una activitat turística sostenible.  
La seua concessió es realitzarà mitjançant el procediment de concurrència competitiva a què es refereixen l'article 164 de la Llei 1/2015, l'article 22 de la Llei 38/2003, de 17 de novembre, general de subvencions (d'ara endavant LGS), i l'article 55 del Reglament de l'LGS, aprovat pel Reial decret 887/2006, de 21 de juliol (d'ara endavant RGLS).  
  
Els criteris de valoració d'aquestes subvencions garanteixen el compliment dels principis de transparència i la no discriminació.  
Aquest decret no comporta càrregues administratives addicionals. Les actuacions seran assumides pel personal i amb els mitjans ja existents, sense que les mesures incloses en aquest decret suposen increment de dotacions ni retribucions ni altres despeses de funcionament.  
  
  
Per tot el que s'hi ha exposat, una vegada complits els tràmits procedimentals oportuns, vistes la Llei 39/2015, l'LGS i la Llei 1/2015, i en virtut de la competència en matèria d'administració local, que correspon a la Presidència de la Generalitat, d'acord amb l'article 2 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries de la Generalitat, i les seues atribucions,  
  
  
  
DECRETE  
  
CAPÍTOL I  
Disposicions generals  
  
Article 1. Objecte i àmbit d'aplicació  
1. Aquest decret estableix les bases reguladores per a la concessió de subvencions destinades a promoure la protecció, el foment i el desenvolupament del patrimoni i la dinamització cultural, i l'adequació i la renovació de béns i espais municipals de la Comunitat Valenciana.  
  
2. Constitueix l'objecte de les subvencions a què fa referència aquesta normativa reguladora les actuacions destinades a finançar les intervencions en immobles de valor històric, artístic o d'interés local, d'accés o utilització pública, així com en espais municipals d'ús públic que complisquen el que es preveu en aquestes bases, i la resta de normativa que hi siga aplicable.   
3. En funció del que estableix anualment la Llei de pressupostos de la Generalitat, aquestes bases reguladores podran emparar una o més convocatòries, destinades a subvencionar les actuacions establides en cadascuna d'elles.  
  
Article 2. Entitats beneficiàries de les ajudes  
1. Podran ser beneficiaris de les subvencions recollides en aquestes bases els municipis i les entitats locals menors de la Comunitat Valenciana que acrediten la titularitat pública o privada dels béns, sempre que, en aquest últim cas, l'actuació municipal revista especial significació per al municipi, i que amb aquesta es complisca amb un objectiu d'utilitat pública o d'interés social.  
2. Les entitats beneficiàries de les subvencions hauran de reunir els requisits establits en l'article 13 de l'LGS, els quals es justificaran mitjançant la declaració responsable de l'entitat sol·licitant, de conformitat amb els models de documentació que es prevegen en la corresponent convocatòria.  
3. En les convocatòries que es deduïsquen de les presents bases reguladores, serà requisit de participació per a les entitats locals, que aquestes entitats acrediten la inclusió, en els plecs de contractació aprovats dins de l'últim any natural, de les clàusules de responsabilitat social en la contractació pública, en la forma prevista pel Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.  
4. Les entitats beneficiàries hauran d'obtindre tots els permisos, autoritzacions i informes sectorials necessaris, segons la legislació vigent, per a la realització dels treballs objecte de la subvenció.  
5. Les entitats beneficiàries hauran de justificar, amb la sol·licitud de la subvenció, per qualsevol títol vàlid en dret, la disponibilitat dels béns on es realitzaran les actuacions, en el cas que aquestes no es realitzen sobre béns de titularitat municipal.  
En el cas que la disponibilitat dels béns siga mitjançant arrendaments o convenis, s'haurà d'acreditar un període mínim de vigència del contracte o conveni de cinc anys a partir de la data de publicació de la convocatòria.  
  
Article 3. Actuacions subvencionables  
1. L'actuació subvencionada tindrà com a objecte una obra o una fase completa d'aquesta que s'haurà d'executar durant el període que establisca la corresponent convocatòria. En la documentació o projecte d'actuació hauran de quedar clarament definides les actuacions per a les quals se sol·licita subvenció.  
2. D'acord amb l'article 1, seran subvencionables a través de la corresponent convocatòria:  
- Les obres destinades a la reparació, la conservació o el manteniment, la restauració i la rehabilitació de béns immobles que han de posseir valor històric, artístic o d'interés local, d'accés o utilització pública.  
  
- Les obres destinades a l'adequació i la renovació de béns i espais municipals, d'accés o utilització pública.  
3. Respecte de les despeses subvencionables s'estarà al que s'estableix en l'article 31 de l'LGS.  
D'acord amb el que es disposa en l'article 31.1 de l'LGS es consideren despeses subvencionables, aquelles que de manera indubtable responguen a la naturalesa de l'activitat subvencionada, i s'efectuen dins del termini d'execució contemplat en aquestes bases.  
4. Els tributs es consideraran despesa subvencionable quan el beneficiari de la subvenció els abone efectivament. En cap cas es consideraran despeses subvencionables els impostos indirectes quan siguen susceptibles de recuperació o de compensació ni els impostos personals sobre la renda d'acord amb l'article 31.8 de l'LGS.  
5. No seran subvencionables les actuacions o obres d'urbanització o d'adequació de vials i els espais naturals protegits per la legislació mediambiental.  
6. La convocatòria es publicarà en la Base de dades nacional de subvencions i en el Diari Oficial de la Generalitat Valenciana, de conformitat amb el que s'estableix en els articles 18, 20 i 23 de l'LGS.  
  
Article 4. Obligacions de les entitats beneficiàries  
1. Les entitats beneficiàries estan subjectes a les obligacions generals derivades de la normativa vigent sobre subvencions públiques i, en particular, a aquelles a les quals fa referència l'article 14 de l'LGS, així com, si és el cas, a les exigències que determina la normativa vigent en matèria de transparència, accés a la informació pública i bon govern. També estaran subjectes a les obligacions establides en la Llei 1/2015, i les derivades la Llei 4/1998, d'11 de juny, del patrimoni cultural valencià.  
2. En concret, són obligacions de cada entitat beneficiària:  
a) Realitzar l'actuació que fonamenta la concessió de la subvenció en el període establit en la convocatòria, d'acord amb el calendari presentat per la mateixa entitat beneficiària i el projecte tècnic aportat, i comunicar a la direcció general competent en matèria d'administració local qualsevol incidència o variació que poguera produir-se respecte d'aquest.  
b) Justificar la subvenció en els termes i terminis previstos en la convocatòria respectiva, així com el compliment dels requisits i condicions que determinen la concessió de la subvenció, i presentar la documentació justificativa degudament signada per la persona representant legal de l'entitat beneficiària, amb els documents establits en la convocatòria.  
c) Sotmetre's a les actuacions de comprovació a efectuar per l'òrgan concedent, així com facilitar l'exercici de les funcions d'inspecció i fiscalització per part dels òrgans competents a fi de conéixer qualsevol aspecte de l'actuació o actuacions objecte de la subvenció.  
  
d) No alterar la finalitat de les subvencions i complir les obligacions que estableix la legislació vigent per a les entitats locals perceptores de fons públics.  
e) Conservar els documents justificatius de l'aplicació dels fons rebuts, inclosos els documents electrònics, durant el període mínim establit en la legislació aplicable o que s'establisca en les diferents convocatòries.  
f) Procedir al reintegrament dels fons percebuts, en els supòsits contemplats en l'article 37 de l'LGS.  
g) Facilitar totes les dades i la informació, relacionades amb les subvencions concedides, que li siguen requerides per l'òrgan gestor de les subvencions, així com comunicar a aquest les incidències i variacions que es produïsquen en relació amb aquestes.  
h) Assumir, si escau, l'aportació econòmica per la diferència entre l'import de l'ajuda i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries que pogueren originar-se durant la seua execució.  
  
i) Destinar els béns objecte de la subvenció, a la finalitat concreta per a la qual s'haja concedit, durant el termini de cinc anys.  
3. L'incompliment de les anteriors obligacions donarà lloc a l'exigència de les responsabilitats que corresponguen d'acord amb la legislació vigent i, de manera especial, amb el que disposa la Llei 1/2015.  
  
4. En compliment del que s'estableix en l'article 18.4 de l'LGS, l'entitat local es compromet a incloure la participació de la Generalitat, de manera visible des de la via pública en la zona d'actuació, mitjançant un cartell descriptiu al costat de l'accés principal a l'immoble objecte de la intervenció arquitectònica subvencionada, en el qual figure l'import de la subvenció aportada per la Generalitat.  
5. Les successives convocatòries que s'aproven per a la tramitació d'aquestes ajudes podran exigir el compromís de l'entitat sol·licitant d'obtindre tots els permisos i autoritzacions necessaris segons la legislació vigent per a la realització dels treballs objecte de la subvenció.  
  
  
CAPÍTOL II  
Procediment  
  
Article 5. Convocatòria  
El procediment de concessió de les subvencions regulades en aquestes bases s'iniciarà d'ofici mitjançant la publicació de la corresponent convocatòria aprovada per la Presidència de la Generalitat, sense perjudici, si escau, de l'eventual delegació de competències.  
  
  
Article 6. Ordenació i instrucció del procediment  
1. L'òrgan competent per a l'ordenació i instrucció del procediment de concessió d'aquestes subvencions serà la direcció general competent en matèria d'administració local.  
2. Les sol·licituds es formularan en la forma i terminis que es determinen en la corresponent convocatòria, i la seua presentació, juntament amb la documentació que calga, suposarà l'acceptació de les bases reguladores que s'estableixen en aquest decret.  
3. La concessió de subvencions es tramitarà en règim de concurrència competitiva, d'acord amb el que es regula en l'article 164 de la Llei 1/2015 i en l'article 22 de l'LGS.  
4. Únicament es presentaran sol·licituds de subvenció de manera telemàtica, que hauran de signar-se per la persona representant de l'entitat local, i es formalitzaran segons els models que figuren en l'adreça d'internet que s'indica a continuació: www.gva.es, accedint als apartats Administració/Ajudes i subvenciones/Administracions Locals.  
  
5. Per a poder tramitar electrònicament la sol·licitud, s'haurà de disposar de certificat digital, ja siga de l'entitat, de la persona que ocupe la presidència de l'entitat o de la persona representant davant la Generalitat, tot això de conformitat amb les instruccions previstes en la pàgina web de l'Agència de Tecnologia i Certificació Electrònica (ACCV): www.accv.es.  
6. Només podrà presentar-se una sol·licitud de subvenció per entitat local interessada, per a una de les actuacions previstes en l'article 3, apartat 2, i en relació amb un projecte d'actuació concret.  
7. Una vegada rebudes les sol·licituds, s'incoarà d'ofici un expedient per cada sol·licitud, i la direcció general competent en matèria de règim local, com a òrgan instructor, verificarà que la sol·licitud reuneix els requisits exigits, i que s'acompanya la documentació que siga exigible segons el que s'estableix en la corresponent convocatòria.  
8. Si la sol·licitud no reuneix els requisits i documents exigits en la corresponent convocatòria, es requerirà a l'entitat interessada perquè, en un termini de 10 dies, esmene la falta o acompanye els documents preceptius, amb indicació que, si així no ho fa, se li tindrà per desistida de la seua petició, després de la resolució que haurà de ser dictada d'acord amb el que disposa la Llei de procediment administratiu.  
  
Article 7. Valoració de les sol·licituds  
1. L'examen i valoració de les sol·licituds presentades, així com les consegüents propostes de concessió i denegació de les subvencions i llista de reserva, correspondrà a una comissió composta per:  
a) Presidència: la persona titular de la direcció general amb competència en matèria d'administració local o persona que designe en substitució seua.  
b) Vocalies:  
b.1) La persona titular de la subdirecció general competent en matèria d'administració local o persona que designe en substitució seua.  
b.2) La persona titular del servei amb competència en matèria de gestió de subvencions a entitats locals de la direcció general amb competència en matèria d'administració local.  
b.3) Dues vocalies designades per la persona titular de la direcció general amb competència en matèria d'administració local.  
Exercirà les funcions de secretaria, la vocalia que designe la persona titular de la direcció general amb competència en matèria d'administració local.  
La comissió elaborarà una proposta que contindrà una relació de les entitats sol·licitants per a les quals es proposa la concessió de la subvenció i la quantia d'aquesta, i hi inclourà la llista de reserva als efectes previstos en el segon paràgraf de l'apartat 2 de l'article 9, així com de les entitats per a les quals es proposa la denegació.  
El funcionament de la comissió de valoració es regirà per les normes de funcionament dels òrgans col·legiats previstes en la secció tercera del capítol II del títol preliminar de la Llei 40/2015, d'1 d'octubre, de règim jurídic del sector públic. La composició de la comissió haurà de ser paritària, quant a la presència de dones i homes, sempre que siga possible.  
  
Article 8. Criteris de valoració  
1. Les sol·licituds s'avaluaran en concurrència competitiva, tal com disposen els articles 8 i 22 de l'LGS, i d'acord amb una estructura objectiva de criteris, que s'aplicaran en funció dels requisits exigits a les actuacions.  
2. Per a determinar la valoració de les actuacions subvencionables, s'aplicaran els criteris i barems d'avaluació i de puntuació següents, fins a un màxim de 60 punts, de conformitat amb l'escala següent:  
  
A/ Pressupost de l'entitat local de l'exercici a què corresponga la convocatòria (fins a 15 punts):  
- Fins a 5.000.000 €: 15 punts  
- De 5.000.000,01 € a 87.195.034 €: 10 punts  
- De 23.503.186,01 € en avant: 5 punts  
B/ Població de l'entitat local (fins a 15 punts). La població que es considere serà la corresponent a les xifres oficials de població que es publiquen en el Reial decret pel qual es declaren oficials les xifres de població resultants de la revisió del Padró municipal referides a l'1 de gener de l'any anterior a aquell en què s'efectue la convocatòria, d'acord amb el que es disposa en els articles 82.2 i 85.b) del Reglament de Població i Demarcació Territorial de les Entitats Locals, aprovat per Reial decret 1690/1986, d'11 de juliol, i de conformitat amb la següent escala:  
- Fins a 5.000 habitants: 15 punts  
- De 5.001 a 20.000 habitants: 10 punts  
- De 20.001 habitants d'ara en avant: 5 punts  
C/ Tipologia del bé (fins a 30 punts), segons la rellevància patrimonial de la naturalesa del bé o de l'espai sobre el qual s'actua, de conformitat amb el Decret 62/2011, de 20 de maig, del Consell, pel qual es regula el procediment de declaració i el règim de protecció dels béns de rellevància local (DOGV 6529, 26.05.2011):  
a) Si es tracta d'un Bé d'Interés Cultural: 30 punts.  
b) Si es tracta d'un Bé de Rellevància Local: 20 punts.  
c) Si es tracta d'un Bé Local Catalogat: 10 punts.  
d) Si es tracta d'un bé que es considere d'interés per la seua rellevància cultural o patrimonial, encara que no dispose d'un reconeixement oficial o estiga en procés la seua obtenció: 5 punts.  
En aplicació dels criteris de valoració establits i amb la valoració corresponent de totes les sol·licituds que hagen complit els requisits de la convocatòria, s'elaborarà una llista ordenada, de major a menor, per la puntuació obtinguda i s'adjudicaran les ajudes en aquest ordre fins a esgotar el crèdit existent, d'acord amb el que es preveu en l'article 10.  
  
Obtindran la condició d'entitat beneficiària seguint l'ordre descendent fixat en l'esmentada llista fins a l'esgotament de la dotació econòmica.  
Els empats es dirimiran per l'ordre de presentació de les sol·licituds.  
  
  
Article 9. Resolució de les sol·licituds i publicació  
1. El termini màxim per a tramitar, resoldre i notificar les resolucions de concessió serà de sis mesos a comptar des de la data de publicació de la corresponent convocatòria, llevat que aquesta pospose els seus efectes a una data posterior, transcorregut el qual sense que s'haja notificat resolució expressa podran entendre's desestimades les corresponents sol·licituds per silenci administratiu, d'acord amb el que estableix la Llei 39/2015.   
La resolució tindrà els efectes i el contingut previstos en l'article 25 de l'LGS, i es publicarà en la Base de dades nacional de subvencions, d'acord amb el procediment establit en l'article 20 de la citada llei, i en el Diari Oficial de la Generalitat Valenciana.  
2. En la resolució de concessió constarà l'entitat beneficiària, l'import de la subvenció i el títol del projecte local d'actuació.  
Finalment, la resolució farà esment al fet que l'entitat beneficiària quedarà sotmesa a totes les obligacions que estableixen aquestes bases reguladores i la normativa en matèria de subvencions.  
En el cas que alguna entitat local proposta per a ser beneficiària de la subvenció renuncie a aquesta, es concedirà la subvenció a les entitats locals que figuren en llista de reserva, segons l'ordre de puntuació obtinguda, sempre que hi haja crèdit suficient per a atendre les dites sol·licituds, amb l'aportació prèvia de la documentació preceptiva prevista en aquestes bases reguladores.  
3. L'eficàcia de la concessió de l'ajuda quedarà supeditada al compliment dels termes fixats en la resolució de concessió. Podrà modificar-se la resolució de concessió si, en el mateix termini fixat per a la justificació, s'alteraren les condicions que van determinar la concessió.  
  
4. La resolució es notificarà a les entitats interessades en els termes previstos en la Llei 39/2015, i la publicitat d'aquesta estarà subjecta al que es disposa en l'article 18 de l'LGS.  
5. Les resolucions de l'òrgan concedent esgoten la via administrativa. Aquestes resolucions seran recurribles potestativament, mitjançant un recurs de reposició davant el mateix òrgan que l'ha dictada, en el termini d'un mes comptat des de l'endemà de la publicació, de conformitat amb el que preveuen els articles 123 i 124 de la Llei 39/2015, o bé, directament, mitjançant un recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que estableixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
CAPÍTOL III.  
Gestió econòmica i règim sancionador  
  
Article 10. Finançament de les ajudes  
En el marc del que s'estableix en l'article 40 de la Llei 1/2015, aquestes subvencions podran tindre abast pluriennal segons es determine en la resolució de convocatòria. Aquesta resolució establirà l'import per a cadascuna de les anualitats de vigència de la subvenció respectiva, i estarà condicionada als crèdits que amb tal fi es consignen en cadascuna d'aquestes anualitats en el pressupost de la Generalitat.  
La convocatòria indicarà l'import màxim de cadascuna de les ajudes per entitat beneficiària.  
En el cas que fora necessari, i si hi ha disponibilitat pressupostària per a això, es podrà realitzar una redistribució de les anualitats de les subvencions concedides per a ajustar el cobrament de la subvenció a l'efectiva execució de l'actuació subvencionada.  
  
Article 11. Justificació  
1. La justificació de la subvenció haurà de complir amb els requisits establits en l'article 30 de l'LGS i concordants del RGLS, i en la Llei 1/2015.  
2. El termini per a la justificació de les subvenciones finalitzarà, amb caràcter general, el 31 d'octubre de cada exercici. No obstant això, d'acord amb la normativa reguladora del procediment administratiu comú de les administracions públiques, es podrà prorrogar el termini de justificació, quan s'acredite la impossibilitat del compliment d'aquest termini, per circumstàncies alienes a la voluntat de l'entitat local beneficiària.  
3. La justificació del compliment de les obligacions imposades i de l'aplicació de la subvenció rebuda es realitzarà mitjançant la presentació d'un compte justificatiu subscrit per l'entitat local, a la qual s'adjuntarà la documentació que es determine en la convocatòria.  
L'única forma vàlida de presentar la justificació serà a través de la seu electrònica de la Generalitat (https://sede.gva.es/), en el model normalitzat que es publicarà en aquesta, en la forma que es determine en les convocatòries, i contindrà com a mínim:  
a) Declaració de les actuacions realitzades. Declaració signada per l'entitat beneficiària en la qual conste que les actuacions han sigut executades d'acord amb l'actuació objecte de la subvenció.  
b) Un certificat de personal tècnic municipal competent que acredite que les actuacions realitzades compleixen amb els requisits tècnics exigits per la normativa vigent i que compten amb les autoritzacions i informes sectorials corresponents.  
c) Un certificat de la persona titular de la secretaria municipal, que acredite el compliment de les obligacions imposades pel Decret 118/2022.  
d) Una certificació de finalització de les actuacions subvencionades corresponents a cada anualitat, segons la forma d'execució de l'actuació subvencionada:  
d.1. La certificació final d'obra, en els supòsits en els quals els ajuntaments hagen contractat l'obra.  
d.2. Una certificació municipal de final d'obres expedida per personal funcionari competent, en cas que l'obra s'execute per mitjans propis.  
  
e) Factures reglamentàries segons la normativa vigent, així com qualsevol altra documentació justificativa suficient en el seu cas.  
Les factures o documents de valor probatori equivalent en el tràfic mercantil, incorporades en la relació classificada de les despeses, així com la documentació acreditativa del pagament, d'acord amb l'article 30 de l'LGS.  
f) Testimoniatge fotogràfic de l'actuació realitzada, al qual haurà d'incorporar-se, a més, la publicitat prevista en l'apartat 4 de l'article 4.  
g) Les entitats locals hauran d'acreditar, amb caràcter previ al pagament, que es troben al corrent de l'obligació de rendir comptes anuals davant la Sindicatura de Comptes, segons el que disposa l'article 199.4 de la Llei 8/2010, de 23 de juny, de règim local de la Comunitat Valenciana.  
4. La no presentació de la justificació de la despesa en el termini fixat donarà lloc a la pèrdua de la subvenció i la consegüent revocació. En la tramitació del procediment es garantirà, en tot cas, l'audiència de l'entitat interessada.  
  
Article 12. Procediment de pagament  
1. Per al pagament de la subvenció, s'aplicarà el règim general previst en l'article 171.1 de la Llei 1/2015.  
2. El pagament de la subvenció es realitzarà després de la justificació per l'entitat beneficiària de l'efectiva realització de l'actuació objecte de la subvenció i de la comprovació d'aquesta, per part de l'Administració, d'acord amb la sol·licitud presentada i en els termes establits en la resolució de concessió.  
3. Sense perjudici del que es preveu en l'apartat anterior, es podran realitzar pagaments anticipats en els termes previstos en l'article 171 de la Llei 1/2015, i, si és el cas, en la Llei de pressupostos de la Generalitat de l'exercici de la corresponent convocatòria.  
a) Bestreta: es podrà anticipar fins al 30% de la subvenció aprovada, en concepte de pagament anticipat per a l'arrancada de l'actuació, respectant en tot cas l'import de les anualitats sol·licitades i aprovades.  
  
La bestreta s'abonarà, sense necessitat de sol·licitud prèvia, una vegada resolta la convocatòria de concessió de les ajudes.  
En el cas de subvencions pluriennals i si l'anualitat aprovada és superior a la bestreta del 30 %, es presentarà la justificació mitjançant la documentació i certificacions d'obra corresponents a aquesta anualitat en la data de justificació que es fixe en la convocatòria per a aquesta, a fi de procedir al seu abonament d'acord amb el que es disposa en aquest article.  
b) Pagament final: el pagament de la subvenció es tramitarà una vegada es dispose de la certificació final d'obra de l'actuació.  
4. La subvenció concedida es reduirà en el cas que l'import de la justificació de les despeses realitzades no arribe a la quantia atorgada. L'import de la subvenció no s'incrementarà encara que el cost de l'actuació supere l'inicialment previst.  
5. El pagament es realitzarà mitjançant transferència al compte bancari que haja indicat l'entitat beneficiària.  
En aquells supòsits en els quals els sol·licitants, en aplicació del que s'estableix en l'article 28 de la Llei 39/2015, d'1 d'octubre, hagen manifestat la seua oposició al fet que l'Administració recapte electrònicament la documentació necessària per a la tramitació de l'expedient i en cas de pèrdua de vigència dels documents aportats juntament amb la sol·licitud de les ajudes, hauran d'aportar els certificats de l'Agència Tributària, de l'Agència Tributària Valenciana i de la Tresoreria General de la Seguretat Social d'estar al corrent en les seues obligacions i que no és deutor per reintegrament de subvencions a què estiguera obligat.  
  
Article 13. Ampliació global de les subvencions  
En atenció als supòsits d'excepcionalitat establits en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, l'import global de les subvencions amb què es dote cada convocatòria podrà ser ampliat, en cas d'existir disponibilitats pressupostàries, si resultara insuficient per a atendre les sol·licituds que, presentades dins del termini, acrediten reunir els requisits i altres condicions establides en aquestes bases.  
  
  
Article 14. Pèrdua o minoració de la subvenció  
1. Tota alteració de les condicions i requisits tinguts en compte per a la concessió de la subvenció i, en tot cas, l'obtenció concurrent d'altres subvencions o ajudes atorgades per altres administracions públiques, quan l'objecte de les convocatòries siga coincident i superen el cost real de l'activitat subvencionada, de conformitat amb l'article 19.3 de l'LGS, donarà lloc a la modificació de la resolució de concessió i, si escau, a la pèrdua del dret al cobrament total o parcial de la subvenció o a la revocació de la resolució de concessió, així com al reintegrament de les quantitats percebudes en els termes establits per l'article 172 de la Llei 1/2015 i per l'article 37 de l'LGS, i al corresponent procediment sancionador.  
2. La falta de justificació o la justificació insuficient de la subvenció concedida dins del termini establit a aquest efecte, així com la concurrència dels casos recollits en l'article 37 de l'LGS i en els articles 33 i 34 del Reglament que la desenvolupa, donarà lloc a la pèrdua del dret al cobrament total o parcial de la subvenció, sense perjudici del tràmit d'audiència legalment establit.  
  
Article 15. Reintegrament de la subvenció  
1. Pel que fa a l'eventual reintegrament de la subvenció, s'estarà al que es preveu en els articles 36, 37 i 40.1 de l'LGS i en l'article 172 de la Llei 1/2015.  
2. Serà causa de reintegrament l'incompliment de la normativa ambiental i social i dels compromisos específics assumits per l'entitat beneficiària de caràcter mediambiental, de transparència, socials i ètics, i quan s'haja incorregut en resistència, obstrucció, excusa o negativa a les actuacions de comprovació i inspecció del seu compliment. Aquest incompliment constituirà així mateix causa suficient per a la pèrdua del dret al cobrament.  
3. Les quantitats a reintegrar tindran la consideració d'ingressos de dret públic i reportaran interessos de demora des de l'endemà del seu venciment.  
4. L'interés de demora resultarà de l'aplicació, per a cada any o període dels que integren el període de càlcul, de l'interés legal fixat en la Llei de pressupostos generals de l'Estat per a aquests exercicis, de conformitat amb el que s'estableix en l'article 16 de la Llei 1/2015.  
5. Serà un supòsit de pèrdua del dret al cobrament de la subvenció i de reintegrament d'aquesta que la subvenció siga destinada a la realització d'una activitat o al compliment d'una finalitat prohibida en el títol VI de la Llei 14/2017, de 10 de novembre, de la Generalitat, de memòria democràtica i per la convivència de la Comunitat Valenciana, de conformitat amb l'article 41 d'aquesta llei.  
  
Article 16. Compatibilitat amb altres subvencions  
1. La subvenció concedida serà compatible amb altres ajudes, subvencions, ingressos o recursos per a les actuacions objecte d'aquestes ajudes, procedents de la Generalitat o d'altres administracions públiques.  
En el cas que les ajudes foren compatibles amb altres ajudes en el marc de fons europeus de recuperació o de fons estructurals, haurà de garantir-se una comptabilitat diferenciada de les despeses i un sistema de traçabilitat adequat.  
2. L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost real de l'activitat subvencionada, de conformitat amb l'article 19.3 de l'LGS.  
  
Article 17. Pla de control  
1. La comprovació material de l'efectiva realització de l'activitat subvencionada es realitzarà mitjançant el corresponent pla de control que desenvolupe la direcció general amb competència en matèria d'administració local de conformitat amb el que es preveu en l'article 169.3 de la Llei 1/2015.  
2. Aquest pla de control comprendrà, dins de les actuacions de comprovació material, i com a part del control de qualitat, la verificació del compliment de la normativa social i ambiental, dels compromisos de transparència, ètics, socials i ambientals que s'hagueren establit i dels compromisos assumits per l'entitat beneficiària.  
  
3. El tipus de control serà administratiu, sobre la totalitat o, almenys, sobre una mostra de les subvencions concedides, seleccionades aleatòriament, que hauran de sumar, com a mínim, un cinc per cent del total abonat en la línia de subvenció.  
  
Article 18. Règim sancionador  
Les entitats beneficiàries de les subvencions quedaran sotmeses a les responsabilitats i règim sancionador regulat en el capítol IV, títol X, de la Llei 1/2015, per la comissió de les infraccions administratives previstes en la normativa bàsica estatal. Així mateix, quedaran sotmeses al que s'estableix en la Llei 39/2015.  
  
Article 19. Transparència, subministrament d'informació i dades obertes  
Sense perjudici de les obligacions de publicitat activa de les entitats beneficiàries, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries han de complir les obligacions següents:  
  
1. Donar l'adequada publicitat del caràcter públic del finançament de programes, activitats, inversions o actuacions de qualsevol classe que siguen objecte de subvenció.  
2. Subministrar a l'entitat concedent, després que es requerisca, tota la informació que siga necessària per al compliment per aquesta de les obligacions previstes en la normativa en matèria de transparència, en el termini de 15 dies hàbils comptats des de l'endemà de la notificació del requeriment.  
3. Facilitar la disposició dels nous conjunts de dades que es generen per la formalització i el desenvolupament de les subvencions atorgades per l'Administració de la Generalitat, sempre que siga possible, com a conjunt de dades obertes.  
  
Article 20. Règim jurídic en matèria de protecció de dades personals  
  
1. La gestió de les subvencions previstes en aquestes bases comporta el tractament de dades de caràcter personal, i hauran de complir-se les mesures i les garanties regulades en la normativa en matèria de protecció de dades, especialment en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En el disseny dels formularis de sol·licitud i aportació documental i en les publicacions i altres actes administratius hauran de tindre's en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals són tractades, i es mantindran de manera que permeta la identificació de les persones interessades durant no més temps del necessari per als fins del tractament de les dades personals.  
3. En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
En el cas que es recullen dades, tant en la sol·licitud com en el procediment de justificació, de persones que no són les representants, haurà de proporcionar-se un document que permeta el compliment del que s'estableix en aquest apartat i s'haurà d'incloure en la declaració responsable l'obligació de la persona sol·licitant d'informar aquelles persones de les quals s'aporten dades per a l'obtenció de la subvenció.  
4. En tota la gestió de les subvencions es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l'aplicació de mesures tècniques o organitzatives apropiades amb les quals s'aconseguisca la integritat i la confidencialitat de les dades.  
  
  
DISPOSICIÓ ADDICIONAL  
  
Única. Repercussió pressupostària  
L'aprovació d'aquestes bases no té cap incidència en la dotació dels capítols de despesa assignats a la Presidència de la Generalitat, sense perjudici de les possibles convocatòries que puguen efectuar-se d'acord amb la consignació pressupostària que s'establisca en el corresponent exercici.  
  
  
DISPOSICIONS FINALS  
  
Primera. Habilitació  
S'autoritza la persona titular de la direcció general en matèria d'administració local, a dictar totes les instruccions que siguen necessàries per a l'aplicació d'aquest decret i de les corresponents convocatòries.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 13 de juny de 2023  
  
El president de la Generalitat,  
XIMO PUIG I FERRER